《送文太师致仕还洛三首》
宋代·苏辙

国老无心岂为身，五年朝谒慰簪绅。
元臣事业通三世，旧将威名服四邻。
遍阅后生真有道，欲谈前事恐无人。
比公惟有凌云桧，岁岁何妨雨露新。
齐鲁元勋古太师，寂寥千载恐无之。
昔归暂缩经邦手，复起还当问道时。
入谒何曾须掖侍，到家依旧拥旌麾。
孔公灵寿固应在，秋晚香山访佛祠。
西都风物汉唐余，天作溪山养退居。
盈尺好花扶几杖，拂天修竹倚庭除。
白头伴侣谁犹健，率意壶?食久已疏。
〈公昔与司马公同居洛下，常与诸老为真率之会，酒肴果蔬，随有而具。
〉我欲试求三亩宅，従公它日赋归欢。
〈先人昔游洛中，有卜筑之意，不肖常欲成就先志，顾未暇耳。
〉

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。